Karbiküla (Tallinn)
Karbiküla oli Tallinna kvartal, mis asus tänapäevase Niidi ja Sitsi tänava piirkonnas. Kvartal tekkis 1920. aastatel, kui Sitsi, Sõle ja Kopli tänava vahelisele alale planeeriti rajada 100 krundiga aedlinn. Kruntide kasutamisel oli nõue, et hooned ei võinud enda alla võtta üle 20–25% krundi pindalast. Kruntide piirid tuli ümbritseda 1,2–2 m kõrguse piirdega. Ehitamisjärgus kvartal oli paljude valmisjärgus hoonete ("majakarpide") ja kasutamata tühja ala tõttu eriilmeline, mistõttu nii rahvasuus, aga ka ajakirjanduses ja ametlikes dokumentides nimetati seda karbikülaks.